Na temelju članka 13. Zakona o udrugama („Narodne novine“ broj 74/14) Izvanredna Skupština strukovne Udruge hrvatskih diplomata, održana dana 24. rujna 2015. u Zagrebu, usvojila je Izmjene i dopune te donijela novi

S T A T U T

**UDRUGE HRVATSKIH DIPLOMATA**

1. OPĆE ODREDBE

Članak 1.

Ovim Statutom uređuje se:

1. naziv, sjedište, pečat, znak i dan Udruge,
2. područje djelovanja Udruge,
3. ciljevi osnivanja Udruge,
4. djelatnosti kojima se ostvaruju ciljevi Udruge,
5. način djelovanja Udruge,
6. način osiguranja javnosti djelovanja Udruge,
7. vrste članstva u Udruzi,
8. uvjeti i način učlanjivanja i prestanka članstva u Udruzi,
9. prava, obveze i odgovornosti članova i način vođenja popisa članova,
10. priznanja i nagrade,
11. tijela upravljanja Udruge, sastav, način sazivanja sjednica, izbor, opoziv, ovlasti, način odlučivanja i trajanje mandata, način sazivanja Skupštine u slučaju isteka mandata te zastupanje Udruge,
12. imovina, način stjecanja i raspolaganja imovinom Udruge te postupak s imovinom u slučaju prestanka rada Udruge,
13. način rješavanja sporova i sukoba interesa unutar Udruge,
14. izbor i opoziv likvidatora Udruge,
15. prestanak rada Udruge,

Članak 2.

Udruga hrvatskih diplomata (u daljnjem tekstu: Udruga) dragovoljni je oblik udruživanja diplomata u Republici Hrvatskoj koji prihvaćaju pravila uređena ovim Statutom radi zaštite probitaka i promicanja zajedničkih ciljeva na strukovnoj razini, a bez namjere stjecanja dobiti.

Diplomat u smislu stavka 1. ovog članka je profesionalni, tj. karijerni i ugovorni diplomat.

Udruga je pravna osoba i neovisna institucija koja djeluje sukladno Zakonu o udrugama te pravima i obvezama iz ovog Statuta.

Pravnu osobnost Udruga stječe upisom u registar udruga koji se vodi pri nadležnom tijelu državne uprave.

Udrugu zastupa predsjednik Udruge.

Udruga se može udruživati i surađivati sa sličnim asocijacijama u zemlji i inozemstvu.

Članak 3.

Riječi i pojmovi koji imaju rodno značenje korišteni u ovom Statutu odnose se jednako na muški i ženski rod bez obzira jesu li korišteni u muškom ili ženskom rodu.

II. NAZIV, SJEDIŠTE, PEČAT, ZNAK I DAN UDRUGE

Članak 4.

Puni naziv Udruge glasi: UDRUGA HRVATSKIH DIPLOMATA.

Skraćeni naziv glasi: UHD.

Sjedište Udruge je u Zagrebu pri Ministarstvu vanjskih i europskih poslova, Trg Nikole Šubića Zrinskog 7.-8.

Članak 5.

Uz naziv na hrvatskom jeziku Udruga može koristiti i naziv na engleskom jeziku: ASSOCIATION OF CROATIAN DIPLOMATS.

Članak 6.

Udruga ima svoj znak i pečat koje usvaja Skupština Udruge na prijedlog Izvršnog odbora Udruge.

Znak Udruge čine tri stilizirana slova (UHD) koji predstavljaju početna slova punog naziva Udruge na hrvatskom jeziku, sukladno članku 3. stavak 2. ovog Statuta, ispod kojih je velikim štampanim slovima ispisan pun naziv Udruge na hrvatskom jeziku i geslo Udruge *OBLITI PRIVATORUM PUBLICA CURATE*.

Pečat Udruge okruglog je oblika promjera 35 milimetara. U središtu kruga nalazi se znak Udruge oko kojeg je u gornjem dijelu polukružno velikim štampanim slovima ispisan pun naziv Udruge na hrvatskom jeziku, a u donjoj polovici oko znaka je ispisana adresa Udruge i velikim štampanim slovima naziv Udruge na engleskom jeziku.

Pečat čuva i ovlašten je koristiti predsjednik Udruge kao i drugi članovi Udruge koje on ovlasti.

Članak 7.

Dan Udruge je 16. lipnja.

III. PODRUČJE DJELOVANJA I CILJEVI OSNIVANJA UDRUGE

Članak 8.

Udruga djeluje na području Republike Hrvatske.

Članak 9.

Ciljevi osnivanja udruge su:

1. razvoj i unapređenje diplomatske profesije u funkciji ostvarivanja vanjske politike Republike Hrvatske,
2. razvoj i zaštita struke i profesionalnosti u službi vanjskih poslova,
3. zaštita prava članova na sve oblike strukovnih aktivnosti,
4. uređenje pravnog okvira kojim se regulira područje službe vanjskih poslova s posebnim naglaskom na profesionalni i radnopravni položaj diplomata,
5. na propisima utemeljeno participiranje struke za dosljednu primjenu kriterija stručnosti i profesionalnosti u prijemu, raspoređivanju i napredovanju u službi vanjskih poslova,
6. unapređenje suradnje s društvima prijateljstva pojedinih zemalja u cilju promocije profesionalne, kulturne i drugih oblika suradnje na pitanjima od međusobnog interesa,
7. razvijanje solidarnosti i uzajamnosti između članova,
8. informiranje članstva o pitanjima od zajedničkog interesa,
9. afirmiranje stručnog znanja te informiranje javnosti sukladno ciljevima Udruge,
10. suradnja sa sličnim strukovnim udrugama drugih, posebice europskih država.

IV DJELATNOSTI KOJIMA SE OSTVARUJU CILJEVI UDRUGE

Članak 10.

Ciljeve iz članka 7. Statuta Udruga ostvaruje:

1. stalnim zalaganjem za odgovarajući društveni i materijalni položaj diplomata,
2. stručnim sudjelovanjem u organizaciji službe vanjskih poslova te u postupku donošenja zakona i podzakonskih akata u vezi sa službom vanjskih poslova,
3. zalaganjem za ostvarivanjem prava i obveza u službi i suprotstavljanjem svakom nezakonitom osporavanju prava diplomata u obavljanju njihovih dužnosti i ostvarivanju zvanja i položaja u službi,
4. predlaganjem i sudjelovanjem u organizaciji tematskih seminara iz područja službe vanjskih poslova,
5. povezivanjem i stručnom suradnjom s istovrsnim udrugama drugih država,
6. izdavanjem stručnog časopisa, drugih publikacija i sredstava javnog komuniciranja (web stranica i sl.).

V. NAČIN DJELOVANJA UDRUGE

Članak 11.

Udruga djeluje na načelima solidarnosti i uzajamnosti. Svaki član ima pravo na izražavanje mišljenja i sudjelovanja u ostvarivanju ciljeva Udruge dok isti nisu u sukobu sa Statutom.

Struktura i djelovanje Udruge temelji se na jedinstvu i funkcionalnoj integraciji diplomata Ministarstva vanjskih i europskih poslova, uključujući i one koji su na mandatima u diplomatskim i konzularnim predstavništvima te u drugim institucijama Republike Hrvatske i međunarodnim organizacijama, kao i umirovljenih diplomata.

Udruga djeluje kroz upravljačka tijela i javne događaje (okrugli stolovi, tematske konferencije, izdavačku djelatnost, medije i sl.).

VI NAČIN OSIGURANJA JAVNOSTI DJELOVANJA UDRUGE

Članak 12.

Rad Udruge je javan.

Javnost djelovanja Udruge ostvaruje se:

1. izvješćivanjem članova o radu Udruge na sjednicama tijela Udruge,

2. javnošću sjednica tijela Udruge, osim iznimno, kada su sjednice

zatvorene za javnost,

3. izradom i objavljivanjem godišnjih i programskih izvještaja o radu Udruge,

4. korištenjem informacijsko-komunikacijskih tehnologija (internetske stranice, društvene mreže i slično),

5. javnim priopćavanjem,

6. organiziranjem posebnih događanja.

Tijela Udruge dužna su odgovoriti na upite o svom radu koje im upućuju članovi i odgovarajuća tijela vlasti.

VII. VRSTE ČLANSTVA UDRUGE

Članak 13.

Članstvo u Udruzi može biti redovno, pridruženo i počasno.

Redovnim članom Udruge može postati svaki diplomat koji iskaže interes za rad u udruzi i prihvaća odredbe ovog Statuta.

Redovni član može biti:

1. diplomat zaposlen u Ministarstvu vanjskih i europskih poslova Republike Hrvatske,
2. diplomat privremeno raspoređen u drugo tijelo državne uprave,
3. hrvatski diplomat na radu u međunarodnim tijelima i organizacijama,
4. osoba u statusu ugovornog diplomate za vrijeme mandatu u diplomatskoj službi Republike Hrvatske,
5. umirovljeni diplomat.

Pridruženi član može biti:

1. osoba koja je stekla diplomatsko iskustvo radeći u diplomatskoj službi Republike Hrvatske poput politički imenovanih diplomata,
2. bivši vojni diplomat,
3. djelatnik drugih resora državne uprave koji rade ili su radili u diplomatskoj službi,
4. osoba koji svojom društvenom i profesionalnom djelatnošću doprinosi promicanju diplomatske profesije i podupire rad Udruge.

Počasnim članom može postati osoba koja je osobnim radom i zalaganjem značajno pridonijela ugledu diplomatske profesije, ostvarivanju ciljeva Udruge kao i ukupnim doprinosom u području vanjske politike i međunarodnih odnosa. O dodijeli počasnog članstva odlučuje Skupština Udruge. Počasni član ne sudjeluje u donošenju odluka.

VIII UVJETI I NAČIN UČLANJIVANJA I PRESTANKA ČLANSTVA U UDRUZI

Članak 14.

Osoba koja želi postati članom Udruge podnosi zahtjev Izvršnom odboru, koji donosi odluku o prijemu u članstvo.

Članovi potpisuju pristupnicu kojom se obvezuju na sudjelovanje u radu Udruge te poštivanje odredbi Statuta i drugih akata, kao i odluka tijela Udruge.

Članak 15.

Članstvo u Udruzi prestaje:

1. osobnom odlukom odnosno izjavom o istupanju iz Udruge,
2. isključenjem zbog nepoštivanja odredbi Statuta,
3. isključenjem zbog neplaćanja članarine,
4. djelovanjem u suprotnosti s obvezama i etikom struke,
5. smrću člana.

Prijedlog za pokretanje postupka iz stavka 1. točke 2. ovog članka podnosi Izvršni odbor, a Etičko vijeće razmatra i predlaže mjere.

Izvršni odbor donosi odluku o brisanju iz članstva Udruge.

Protiv odluke Izvršnog odbora o isključenju, odnosno o odbijanju zahtjeva za primitak u članstvo može se podnijeti prigovor Skupštini. Odluka Skupštine je konačna.

IX PRAVA, OBVEZE I ODGOVORNOSTI ČLANOVA I NAČIN VOĐENJA POPISA ČLANOVA

Članak 16.

Prava člana Udruge su:

1. predlagati inicijative, sudjelovati u oblikovanju te usvajanju i provedbi ciljeva Udruge,
2. sudjelovati u aktivnostima Udruge,
3. biti informiran o radu Udruge,
4. birati i biti biran u tijela upravljanja Udruge.

Obveze člana Udruge su:

1. poštovati odluke tijela Udruge,
2. poštovati odredbe Statuta,
3. plaćati redovito godišnju članarinu.

Članak 17.

Pridruženi i počasni članovi Udruge imaju ista prava i obveze kao i redovni članovi osim što ne mogu biti birani u tijela upravljanja Udruge.

Počasni članovi Udruge oslobođeni su obveze plaćanja članarine.

Članak 18.

Ministar vanjskih i europskih poslova i drugi državni dužnosnici mogu biti članovi Udruge, ali ne mogu biti birani u upravljačka tijela Udruge.

Odredbe stavka 1. ovog članka jednako se odnose i na diplomatu u smislu članka 2. stavak 2. Statuta imenovanog na dužnost ministra ili drugog državnog dužnosnika u drugom tijelu državne uprave.

Članak 19.

Udruga vodi popis članova u elektronskom i pisanom obliku.

Popis članova sadrži sljedeće podatke:

* 1. ime i prezime člana
  2. osobni identifikacijski broj (OIB) člana
  3. datum rođenja člana
  4. datum pristupanja Udruzi
  5. kategoriji članstva
  6. adresa člana
  7. broj telefona
  8. adresa e-pošte
  9. datum prestanka članstva u Udruzi.

Pristup Popisu članova imaju predsjednik i tajnik Udruge, a po potrebi može ovlastiti i druge osobe Udruge.

Članovi Udruge dobivaju člansku iskaznicu.

X PRIZNANJA I NAGRADE

Članak 20.

Udruga može dodijeliti priznanje i nagrade svojim članovima, kao i drugim osobama zaslužnim za razvitak i promicanja ciljeva Udruge.

Odluku o dodijeli nagrada i priznanja donosi Skupština Udruge na prijedlog Izvršnog odbora Udruge.

XI TIJELA UPRAVLJANJA UDRUGE

SASTAV, NAČIN SAZIVANJA SJEDNICA, IZBOR, OPOZIV, OVLASTI, NAČIN ODLUČIVANJA, TRAJANJE MANDATA, NAČIN SAZIVANJA SKUPŠTINE NAKON ISTEKA MANDATA TE ZASTUPANJE UDRUGE

Članak 21.

Tijela upravljanja Udruge su:

1. Skupština
2. Izvršni odbor
3. Predsjednik, potpredsjednik
4. Nadzorni odbor
5. Etičko vijeće.

Tijela upravljanja Udruge biraju se tajnim glasovanjem.

Skupština Udruge može većinom glasova prisutnih članova odlučiti da se u pojedinim slučajevima glasa javno. Izabran je kandidat koji dobije većinu glasova prisutnih članova.

Dužnost izabranog člana Udruge u tijela Udruge prestaje danom rasporeda na rad u inozemstvo.

Skupština

Članak 22.

Najviše tijelo Udruge je Skupština Udruge.

Skupštinu Udruge čine svi redovni, pridruženi i počasni članovi Udruge.

Članak 23.

Skupština Udruge ima ovlasti da:

1. donosi Statut i njegove izmjene i dopune te druge akte potrebne za rad Udruge,
2. prihvaća programske smjernice,
3. prihvaća izvješća o radu,
4. bira i razrješuje članove Etičkog vijeća,
5. bira i razrješuje članove Izvršnog odbora,
6. bira i razrješuje članove Nadzornog odbora,
7. bira i razrješava predsjednika Izvršnog odbora koji je po položaju i predsjednik Udruge,
8. bira i razrješuje potpredsjednika Izvršnog odbora koji je po položaju i potpredsjednik Udruge,
9. određuje iznos godišnje članarine.
10. bavi se pitanjima od interesa za članove Udruge.

Sjednica Skupštine Udruge može biti redovita i izvanredna.

Skupština Udruge održava redovitu sjednicu najmanje jedanput godišnje.

Sjednicu Skupštine saziva predsjednik Udruge najmanje petnaest dana prije održavanja. Odluka o sazivanju mora sadržavati prijedlog dnevnog reda, vrijeme i mjesto održavanja.

Članak 24.

Izvanrednu sjednicu Skupštine Udruge saziva predsjednik Udruge na zahtjev Izvršnog odbora Udruge s prijedlogom dnevnog reda.

U slučaju da predsjednik Udruge ne sazove sjednicu Skupštine u roku od 30 dana od dana primitka zahtijeva, sjednicu će sazvati predlagatelj, tj. Izvršni odbor.

Na izvanrednoj sjednici Skupštine Udruge može se raspravljati samo o pitanjima zbog kojih se saziva izvanredna sjednica Skupštine i po predloženom dnevnom redu.

Članak 25.

U slučaju isteka mandata tijelima Udruge, Skupštinu saziva osoba koja je posljednja upisana kao zastupnik Udruge u registar udruga, najprije osoba koja je posljednja upisana kao Predsjednik Udruge, a ako nje nema, osoba koja je posljednja upisana kao Tajnik Udruge, a ako niti nje nema, Skupštinu saziva jedna trećina članova Udruge koji su upisani u popis članova prije isteka mandata tijelima Udruge.

Članak 26.

U slučaju da na sjednici Skupštine Udruge nije nazočna polovica članova Udruge, pričekati će se do 30 minuta nakon kojih se sjednica Skupštine Udruge može nastaviti s time da Skupština tada može donositi valjane odluke ako je sjednici nazočna najmanje trećina članova od ukupnog broja članova Udruge koji nisu na radu u inozemstvu.

Odluke na sjednici Skupštine donose se običnom većinom glasova prisutnih članova, osim u slučajevima kada se odlučuje o izmjenama i dopunama Statuta Udruge te o prestanku postojanja Udruge, kada se odlučuje dvotrećinskom većinom prisutnih članova Udruge koji nisu na radu u inozemstvu.

Sjednicom Skupštine Udruge ravna Radno predsjedništvo koje na svakoj sjednici javnim izjašnjavanjem bira Skupština Udruge na prijedlog predsjednika Udruge.

Radno predsjedništvo čine predsjednik, dva člana, zapisničar i dva ovjerovitelja zapisnika.

Sjednica Skupštine Udruge odvija se prema Poslovniku i o njoj se vodi zapisnik.

Članak 27.

Na sjednicu Skupštine Udruge mogu biti pozvane i sudjelovati u radu i druge

osobe, bez prava glasa.

Elektroničko glasovanje

Članak 28.

Ukoliko sjednica Skupštine Udruge nije održana zbog nedostatka kvoruma, predsjednik Udruge može odlučiti da će Skupština o pojedinom pitanju koje je bilo predviđeno za raspravu na dnevnom redu neodržane sjednice Skupštine, a od bitnog je značaja za djelovanje Udruge, Skupština odlučiti elektroničkim glasovanjem elektroničkom poštom.

Odluka iz stavka 1. ovoga članka bit će objavljena na web stranici Udruge, a obavijest o tome proslijeđena elektroničkom poštom svim članovima koji su svoje elektroničke adrese dostavili Udruzi.

Objava iz stavka 1. ovog članka mora sadržavati:

- odluku predsjednika Udruge da će se o pojedinom pitanju odlučiti elektroničkim glasovanjem;

- predmet odnosno pitanje o kojem se odlučuje sa svim potrebnim materijalima za donošenje odluke;

- detaljnu uputu o načinu glasovanja;

- broj glasova potreban za usvajanje prijedloga;

- elektroničku adresu Udruge na koju će članovi elektroničkom poštom poslati svoje očitovanje;

- jasno određen rok do kojega je potrebno poslati očitovanje.

Članovima Skupštine elektroničkim se putem dostavlja tekst prijedloga odluke o kojoj se mogu očitovati isključivo odgovorom „za“, „protiv“ ili „suzdržan“.

Rok za očitovanje o prijedlogu odluke mora biti naznačen u pozivu na glasovanje objavljenom na navedeni način ne može biti duži od sedam dana od dana objave na web stranici Udruge.

Očitovanja o predmetu odnosno pitanju o kojem se odlučuje elektroničkim putem dostavljaju se na službenu adresu elektroničke pošte Udruge.

Prebrojavanje zaprimljenih očitovanja obavlja komisija od tri člana koju imenuje Izvršni odbor. Prijedlog odluke smatra se usvojenim kada je za njega glasovalo više od polovice članova Skupštine. Rezultate glasovanja objavljuje Predsjednik na web stranici Udruge i o njima odmah elektroničkim putem obavještava sve članove Skupštine.

Predsjednik Udruge

Članak 29.

Udrugu predstavlja i zastupa predsjednik Udruge te je odgovoran za pravilan i zakoniti rad Udruge.

Predsjednika Udruge bira Skupština Udruge iz redova profesionalnih diplomata na razdoblje od dvije godine.

Predsjednik Udruge može biti ponovno biran na istu dužnost bez ograničenja broja mandata.

Predsjednik Udruge predsjeda radom Izvršnog odbora, a u njegovom odsustvu mijenja ga potpredsjednik Udruge.

U iznimnim okolnostima, predsjednik Udruge svoje ovlasti može prenijeti na jednog od članova Izvršnog odbora.

Raniji predsjednici Udruge imenuju se počasnim doživotnim predsjednicima i članovima Izvršnog odbora.

Članak 30.

Predsjednik Udruge može biti razriješen dužnosti i prije isteka roka na koji je izabran i to:

– na vlastiti zahtjev,

– ako ne postupa u skladu s uputama i smjernicama Skupštine,

– ako djeluje protivno Zakonu o udrugama, Statutu Udruge te drugim propisima koji se odnose na rad Udruge,

– ako svojim istupanjem i djelovanjem šteti ugledu Udruge.

Odluku o razrješenju predsjednika Udruge donosi Skupština, na prijedlog Izvršnog odbora ili deset posto redovnih članova Udruge. U slučaju razrješenja, Skupština odlučuje o tome hoće li razriješeni predsjednik ostati članom Izvršnog odbora.

Članak 31.

Predsjednik Udruge:

1. saziva sjednice Skupštine Udruge,
2. provodi odluke Skupštine i Izvršnog odbora,
3. priprema i predstavlja program rada Udruge u javnosti i na skupovima u zemlji i inozemstvu,
4. nadzire rad Izvršnog odbora Udruge,
5. obavlja one poslove iz nadležnosti Izvršnog odbora koji ne trpe odgodu,
6. podnosi izvješće o svom radu Skupštini Udruge i Izvršnom odboru Udruge,
7. obavlja sve poslove Udruge iz svoje nadležnosti i poslove između sastanaka Izvršnog odbora na koje ga ovlasti Izvršni odbor Udruge,
8. odgovara za materijalno-financijsko poslovanje Udruge.

Izrvršni odbor

Članak 32.

Izvršni odbor Udruge je najviše tijelo upravljanja Udrugom između dvaju zasjedanja Skupštine.

Izvršni odbor Udruge za svoj rad odgovara Skupštini Udruge.

Izvršni odbor Udruge sastoji se od 9-15 izabranih članova, uključivo predsjednika i potpredsjednika.

Mandat članova Izvršnog odbora traje 2 godine, uz mogućnost ponovnog izbora.

Izvršni odbor Udruge sastaje se, u pravilu, jedanput u dva mjeseca te donosi pravovaljane odluke ukoliko je sjednici nazočna većina članova Izvršnog odbora. Odluke se donose većinom glasova nazočnih članova.

Sjednicu Izvršnog odbora saziva predsjednik Udruge.

Članak 33.

Izvršni odbor Udruge:

1. utvrđuje prijedlog izmjena i dopuna Statuta Udruge,
2. realizira provedbu programa rada utvrđenog na Skupštini,
3. utvrđuje prijedlog financijskog plana i završnog računa,
4. podnosi Skupštini godišnje izvješće o radu,
5. imenuje tajnika Udruge, koji je odgovoran Izvršnom odboru, a koji operativno brine o poslovima i koordinaciji između tijela Udruge,
6. imenuje rizničara udruge,
7. brine o obavješćivanju članova Udruge i javnosti,
8. saziva izvanrednu sjednicu Skupštine,
9. osniva odbore na prijedlog predsjednika Udruge,
10. imenuje nove članove Izvršnog odbora sa liste kandidata za članove Izvršnog odbora biranih na sjednici Skupštine redoslijedom prema broju dobivenih glasova,
11. u dijelu koji se odnosi na karijeru diplomata u Ministarstvu vanjskih i europskih poslova, daje strukovno mišljenje na prijedloge temeljenih akata kojima se uređuje rad službe vanjskih poslova kao i njihovu primjenu u cilju zaštite struke i profesionalnosti,
12. brine o adekvatnom predstavljanju i zastupanju interesa Udruge i njezinih članova,
13. odlučuje o suradnji s drugim udrugama,
14. podnosi izvješće o svom radu.

Nadzorni odbor

Članak 34.

Nadzorni odbor Udruge čine tri člana koje bira Skupština Udruge na mandat od dvije godine uz mogućnost ponovnog izbora.

Članovi Nadzornog odbora između sebe biraju predsjednika Nadzornog odbora.

U Nadzorni odbor ne može biti biran aktualni predsjednik i potpredsjednik Udruge, članovi Izvršnog odbora i Etičkog vijeća.

Članak 35.

Sjednicu Nadzornog odbora saziva predsjednik Nadzornog odbora prema osobnoj procjeni, na zahtjev ostalih članova Odbora ili na zahtjev predsjednika Udruge.

Sjednice Nadzornog odbora održavaju se najmanje dvaput godišnje.

Nadzorni odbor pravovaljano odlučuje ako su sjednici nazočni najmanje dvoje članova.

Članovi Nadzornog odbora za svoj rad odgovaraju Skupštini Udruge.

Članak 36.

Nadzorni odbor:

1. nadzire materijalno-financijsko poslovanje Udruge,
2. provjerava pravilnost primjene propisa koji se odnose na rad Udruge,
3. upoznaje Izvršni odbor sa stanjem utvrđenim nadzorom rada Udruge,
4. podnosi izvješće o radu Skupštini Udruge.

Etičko vijeće

Članak 37.

Etičko vijeće čine tri člana iz redovnih članova Udruge.

Članove Etičkog vijeća imenuje Skupština Udruge na razdoblje od dvije godine.

Članovi Etičkog vijeća između sebe biraju predsjednika Etičkog vijeća.

Etičko vijeće odlučuje natpolovičnom većinom glasova članova vijeća.

Članak 38.

Etičko vijeće:

1. tumači kodeks ponašanja diplomata sa ciljem standardizacije u praksi,
2. daje mišljenje o pojedinačnom ponašanju članova Udruge te utvrđuje da li je ono u suprotnosti sa ciljevima postojanja Udruge te sukladno tome predlaže odgovarajuće mjere,
3. daje mišljenje u vezi ostvarivanja zaštite struke i profesionalnosti u službi vanjskih poslova,
4. daje mišljenje u slučaju spora između članova Udruge,
5. daje mišljenje o sukobu interesa,
6. podnosi izvješće o radu predsjedniku i Skupštini Udruge.

Tumačenje kodeksa ponašanja dano po Etičkom vijeću obvezuje sve članove i tijela Udruge do moguće drugačije odluke Skupštine Udruge.

XII IMOVINA, NAČIN STJECANJA I RASPOLAGANJA IMOVINOM

TE POSTUPAK S IMOVINOM U SLUČAJU PRESTANKA RADA UDRUGE

Članak 41.

Imovinu Udruge čine novčana sredstva, pokretnine i druga imovinska prava koje je Udruga stekla sukladno propisima i ovim Statutom.

Članak 42.

Udruga stječe imovinu prihodima od:

1. članarine,
2. dobrovoljnih priloga,
3. darova,
4. dotacija,
5. sredstava dobivenih od međunarodnih organizacija,
6. sredstava ostvarenih izdavačkom djelatnošću,
7. ostalih prihoda u skladu s propisima.

Članak 43.

Visinu članarine članova Udruge predlaže Izvršni odbor, a određuje Skupština Udruge.

Članak 44.

Sva prikupljena novčana sredstva koriste se isključivo za ostvarivanje ciljeva udruge.

O raspodjeli prikupljenih novčanih sredstava odlučuje Izvršni odbor.

Za opravdane troškove učinjene u vezi s obavljanjem djelatnosti Udruge članovi imaju pravo na naknadu. O visini naknade odlučuje Izvršni odbor.

Udruga vodi poslovne knjige i sastavlja financijska izvješća prema propisima kojima se uređuje način vođenja računovodstva neprofitabilnih organizacija.

Za svoje obveze Udruga odgovara cjelokupnom imovinom.

Naloge o raspolaganju imovinom daje predsjednik Udruge.

Članak 45.

Kada u obavljanju svoje djelatnosti Udruga ostvari dobit, ona se mora koristiti isključivo za obavljanje i unaprjeđenje djelatnosti Udruge kojima se ostvaruju ciljevi Udruge utvrđeni ovim Statutom.

Članak 46.

Udruga ima svoj bankovni račun.   
 Financijska godina Udruge traje od 1. siječnja do 31. prosinca kalendarske godine.

Članak 47.

U slučaju prestanka rada Udruge, nakon namirenja vjerovnika i likvidatora, ostatak imovine poklonit će se zakladi ili humanitarnoj udruzi, sukladno odluci Izvršnog odbora.

XIII NAČIN RJEŠAVANJA SPOROVA I SUKOBA INTERESA UNUTAR UDRUGE

Članak 48.

U slučaju spora između članova Udruge koji otežava ili onemogućava rad Udruge i koji se ne može riješiti kroz postupke propisane ovim Statutom, spor će se prvenstveno pokušati riješiti mirenjem.

Ukoliko rješenje spora mirenjem ne poluči rezultat spor će se iznijeti pred Etičko vijeće koje će dati svoje mišljenje.

Članak 49.

U slučaju da su privatni interesi člana Udruge u suprotnosti s interesom

Udruge ili kad privatni interes utječe ili može utjecati na nepristran rad člana Udruge u obavljanju njegove djelatnosti, član Udruge koji se zatekne u sukobu interesa dužan je o tome bez odlaganja izvijestiti Predsjedništvoi, ako je moguće, izuzeti se od daljnjeg rada na konkretnoj djelatnosti.

Prilikom dvojbe o mogućem postojanju sukobu interesa, bilo koji član

Udruge može zatražiti mišljenje Etičkog vijeća.

XIV IZBOR I OPOZIV LIKVIDATORA UDRUGE

Članak 50.

U slučaju prestanka Udruge provodi se likvidacijski postupak od strane imenovanog likvidatora.

Likvidator zastupa Udrugu u postupku likvidacije te se otvaranjem likvidacijskog postupka upisuje u Registar udruga kao osoba ovlaštena za zastupanje Udruge do okončanja postupka likvidacije i brisanja Udruge iz Registra udruga.

Likvidatora bira i opoziva Skupština Udruge na mandat od jedne godine.

Za svoj rad likvidator može primiti i određenu naknadu o čemu Predsjedništvo donosi svoju odluku, na temelju koje se putem ugovora detaljnije određuju međusobna prava i obveze likvidatora i Udruge sukladno zakonu.

XV PRESTANAK RADA UDRUGE

Članak 51.

Udruga prestaje radom odlukom Skupštine ili iz razloga propisanih zakonom.

Odluku o prestanku rada Udruge donosi Skupština dvotrećinskom većinom prisutnih članova.

XVI. PRIJELAZNE I ZAVRŠNE ODREDBE

Članak 52.

Statut je temeljni akt Udruge i svi drugi akti moraju biti u skladu s odredbama Statuta.

Nacrt Statuta, odnosno njegovih izmjena i dopuna priprema i utvrđuje Izvršni odbor Udruge i upućuje ga na raspravu članovima.

Prikupljene primjedbe i prijedloge razmatra Izvršni odbor koji utvrđuje prijedlog Statuta, odnosno njegovih izmjena i dopuna.

Članak 53.

Za tumačenje odredbi ovog Statuta nadležan je Izvršni odbor Udruge.

Članak 54.

Skupština Udruge može ovlastiti Izvršni odbor za donošenje pročišćenog teksta Statuta.

Članak 55.

Statut Udruge hrvatskih diplomata donijet je na osnivačkoj sjednici Skupštine Udruge dana 16. lipnja 2011. u Zagrebu. Izmjene i dopune Statuta usvojene su na Izbornoj Skupštini 17. lipnja 2013. i na Izvanrednoj Skupštini 24. rujna 2015.

Članak 56.

Ovaj Statut stupa na snagu danom donošenja, potpisuje ga predsjednik Udruge kao osoba ovlaštena za zastupanje Udruge.

Zagreb, 24. rujna 2015.

Predsjednik

Udruge hrvatskih diplomata

dr.sc.Dubravko Žirovčić